เอเซียพลัสยันหุ้นไทยผ่านจุดต่ำสุดไปแล้ว
บล.เอเซีย พลัส คาดหุ้นไทยผ่านจุดต่ำสุดไปแล้วและทยอยฟื้นในครึ่งปีหลังที่ 1,570 จุด
29 ต.ค. 2565

บล.เอเซีย พลัส คาดหุ้นไทยผ่านจุดต่ำสุดไปแล้วและทยอยฟื้นในครึ่งปีหลังที่ 1,570 จุด
บริษัทหลักทรัพย์ (บล.) เอเซีย พลัส ออกบทวิเคราะห์รายสัปดาห์วันที่ 2-5 ก.ค.ว่า ดัชนีหุ้นไทยที่ทำจุดต่ำสุดที่ 1,350 จุด ช่วง 2 สัปดาห์ที่ผ่านมา และสามารถดีดตัวกลับมาปิดที่ 1,451.90 จุดได้เมื่อวันศุกร์ที่ 28 มิ.ย.ที่ผ่านมา เชื่อว่าตลาดหุ้นไทยได้ผ่านจุดต่ำสุดไปแล้ว และจะทยอยฟื้นตัวในช่วงครึ่งปีหลังโดยมีดัชนีเป้าหมายที่ 1,570 จุดสิ้นปีนี้
ประมาณการดังกล่าว คาดว่า กำไรบริษัทจดทะเบียนงวดปีนี้จะเติบโต 23% จากปีที่ผ่านมา ทำให้กำไรต่อหุ้นของบริษัทจดทะเบียนโดยรวมปรับขึ้นมาอยู่ที่หุ้นละ 104.7 บาท
สำหรับประเด็นที่เป็นปัจจัยเสี่ยงที่ต้องติดตามคือ สถานการณ์การเมืองอันเนื่องมาจากโครงการจำนำข้าวและโครงการบริหารจัดการน้ำ 3.5 แสนล้านบาท
ด้าน บล.ธนชาต แนะนำให้นักลงทุนระยะยาวซื้อหุ้นได้ที่ดัชนีประมาณ 1,400 จุด ที่คาดว่าจะมีอัตราผลตอบแทนต่อผู้ถือหุ้น (อาร์โออี) 17% จากคาดการณ์กำไรบริษัทจดทะเบียนปี 2556-2557 ที่เติบโต 18.9% และ 17% ตามลำดับ
ทั้งนี้ เชื่อว่า ดัชนีภายในครึ่งแรกของปีหน้าจะสามารถฟื้นตัวไปที่ 1,610 จุด เพราะหมดความกังวลต่อการยกเลิกมาตรการผ่อนคลายเชิงปริมาณ (คิวอี) นอกจากนั้นยังเชื่อว่า การลดลงของดัชนีจากจุดสูงสุดลงมาจุดต่ำสุด 300 จุด ใน 4 สัปดาห์ นับว่ารุนแรงกว่าที่คาด ทำให้คาดหวังว่าจะเกิดการพุ่งขึ้นระยะสั้นช่วง 2 สัปดาห์ข้างหน้าไปที่ 1,460-1,500 จุด ดังนั้นแนะนำนักลงทุนที่ไม่ได้ลดพอร์ตก่อนหน้านี้สามารถลดพอร์ตได้ หรือนักลงทุนที่เล่นรอบการฟื้นตัวระยะสั้นสามารถขายได้